**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.04.2019, ora 08.00 –26.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.04.2019, ora 7.00**

**RÂURI**

**Debitele au fost staţionare**, exceptând râurile din bazinele hidrografice Jiu şi Siret (exceptând bazinul Bistriţei) şi cursul superior şi mijlociu al Prutului unde au fost în scădere, precum şi cursul inferior al Prutului unde au fost în creştere datorită propagării.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul inferior al Sucevei, cursul superior şi mijlociu al Siretului, cursul superior al Moldovei, pe unii afluenţi ai Bistriţei şi pe unele râuri din Dobrogea și mai mici (sub 30%) pe râurile din bazinele râurilor Lăpuş, Crasna, Iza, Mara, Tur, Barcău, Mureș (și afluenții săi), Bistra, Cerna, Bârlad, pe afluenții Crișurilor, pe unii afluenţi din bazinele superioare ale Oltului şi Argeşului şi pe unii afluenţi ai Prutului.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staţionare** exceptând râurile din bazinul Siret şi cursul Prutului unde vor fi în scădere.

Sunt posibile ușoare creşteri de niveluri şi debite pe unele râuri mici din zonele de deal şi de munte datorită precipitaţiilor, sub formă de aversă, prognozate.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 25-26.04.2019 **a fost în scădere, având valoarea de 4600 m3/s**, sub media multianuală a lunii **aprilie (7900 m3/s).**

**În aval de Porţile de Fier debitele au fost în scădere.**

**Debitul la intrarea în ţară** (secţiunea Baziaş) **va fi în scădere (4500 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 25.04.2019, ora 08.00 –26.04.2019, ora 06.00**

**În ţară,** vremea a continuat să se încălzească în cea mai mare parte a țării și a devenit caldă pentru această dată, chiar deosebit de caldă în regiunile intracarpatice, unde abaterea față de mediile climatologice a fost de până la 8...9 grade. Cerul a fost variabil, cu înnorări temporare în zona de munte, precum și în nord-vestul și centrul țării, unde numai izolat au fost averse și descărcări electrice. Punctiform, fenomene electrice, au mai fost noaptea și în Lunca Dunării. Vântul a suflat slab și moderat, cu unele intensificări în regiunile vestice, estice și sud-estice. Stratul de zăpadă mai era prezent pe arii restrânse doar la munte, la altitudini de peste 1700 m și măsura în platformele stațiilor meteorologice până la 194 cm la Bâlea-Lac. Temperaturile maxime au fost cuprinse între 13 grade la Sulina, Constanța-Dig și Mangalia și 27 de grade la Sânnicolau Mare, Jimbolia, Lugoj, Gurahonț, Blaj, Alba Iulia, Ștei și Sebeș. La ora 06 se înregistrau valori termice cuprinse între 3 grade la Miercurea Ciuc și 19 grade la Șiria și Moldova Nouă. Izolat, dimineața, în estul Munteniei, s-a semnalat ceață.

**Observații**: *De ieri dimineață de la ora 06 au fost în vigoare 4 atenționări cod galben pentru fenomene meteorologice periculoase imediate emise precum urmează: 2 de către SRPV Constanța, 1 de către SRPV Sibiu și 1 de către CNPM pentru Muntenia.*

**La Bucureşti,** vremea a continuat să se încălzească și a devenit ușor mai caldă decât în mod normal la această dată. Cerul a fost variabil, iar vântul a suflat slab până la moderat. Temperatura maximă a fost de 22 de grade la Afumați și de 23 de grade la Filaret și Băneasa. La ora 06 se înregistrau 7 grade la Afumați și Băneasa și 8 grade la Filaret.

**3. Prognoza meteorologică în intervalul 26.04.2019, ora 08.00 –27.04.2019, ora 08.00**

**În ţară,** vremea va fi în general frumoasă și mult mai caldă decât în mod obișnuit la această dată, îndeosebi în regiunile intracarpatice. Cerul va fi variabil, cu înnorări, averse și descărcări electrice, local la munte și izolat după-amiaza și noaptea și în centrul, apoi și în nordul și în vestul teritoriului. Vântul va sufla slab și moderat, cu intensificări în zona montană (mai ales noaptea în Munții Banatului), dar pe arii restrânse și în Banat, Crișana, Moldova, Dobrogea și estul Munteniei. Temperaturile maxime se vor încadra între 20 și 30 de grade, mai scăzute în Dobrogea, până spre 14...17 grade în zona de litoral. Minimele termice vor fi cuprinse, în general, între 6 și 16 grade, cu cele mai scăzute valori în estul Transilvaniei.

**La Bucureşti,** vremea va fi frumoasă și mai caldă decât în mod normal la această dată. Cerul va fi variabil, iar vântul va sufla în general slab. Temperatura maximă va fi de 24...25 de grade, iar cea minimă se va situa în jurul valorii de 9 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 25 aprilie 2019 ora 20 – 26 aprilie 2019 ora 20, PENTRU ALTITUDINI MAI MARI DE 1800 m.**

**TABEL RISCURI DE AVALANŞE PENTRU ALTITUDINI MAI MARI DE 1800 m**

**Buletin**

|  |  |
| --- | --- |
| ***Masive:*** | ***PESTE 1800 m*** |
| **FĂGĂRAŞ** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** |
| **ȚARCU – GODEANU şi PARÂNG - Șureanu** | **RISC MODERAT (2)** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC MODERAT (2)** |

**Evoluția vremii în ultimele 48 de ore:**

Vremea a intrat într-un proces de încălzire. Cerul a fost mai mult noros și pe arii restrânse s-au semnalat precipitații mixte, ninsori la peste 1800 de metri. Vântul a suflat în general moderat, cu intensificări temporare ce au atins la rafală viteze maxime de 104 km/h la Vf. Omu, 101 km/h la Vf. Țarcu, 86 km/h la Bâlea-Lac, spulberând zăpada pe creste. Pe arii restrânse s-a semnalat ceață, asociată izolat cu depunere de chiciură. Stratul de zăpadă a scăzut în general cu 1-4 cm, cu excepția Masivului Făgăraș unde, pe fondul ninsorilor slabe, a crescut cu 1-2 cm. În Masivul Bucegi au fost semnalate 4 avalanșe de mici dimensiuni, cu zona de declanșare peste 2200 m.

**Grosimea stratului de zăpadă în 24.04.2019, ora 15:**

Carpații Meridionali: 199 cm Bâlea-Lac, 138 cm Vf. Omu, 66 cm Vf. Țarcu, petice la Sinaia;

Carpații Orientali: 83 cm Vf. Lăcăuți, 56 cm Vf. Călimani, 44 cm Vf. Ceahlău-Toaca, 1 cm Iezer - Vf. Pietrosul Rodnei, petice la Bucin;

Carpații Occidentali: 3 cm Vf. Vlădeasa, petice la Vlădeasa 1400 și Stâna de Vale.

**EVOLUŢIA VREMII ÎN INTERVALUL: 25.04.2019 ora 21 – 26.04.2019 ora 21:**

**Vremea va continua să se încălzească, riscul declanșării de avalanșe de topire crescând considerabil în următorul interval**. Cerul va fi variabil, cu unele înnorări temporare mai ales ziua când local în Carpații Meridionali și Orientali și izolat în Occidentali, se vor semnala averse de ploaie, însoțite și de descărcări electrice. Vântul va sufla slab și moderat, cu intensificări temporare mai ales în prima zi de prognoză. Pe arii restrânse se va semnala ceață.

**Temperaturi prognozate pentru intervalul 25.04.2019 ORA 21 – 26.04.2019 ORA 21:**

 Peste 1800 m: temperaturi minime: 0 la 4 gr.C; temperaturi maxime: 6 la 12 gr.C

 Sub 1800 m: temperaturi minime: 4 la 9 gr.C; temperaturi maxime: 12 la 19 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC ÎNSEMNAT (3)**

Valorile termice ridicate, dar şi ploile ce vor cădea zilele următoare, vor determina umezirea și îngreunarea puternică a stratului de zăpadă, atât la suprafață cât şi în profunzime. În interiorul stratului se găsesc numeroase cruste de gheață care se pot constitui în paturi de alunecare pentru straturile superioare. În aceste condiții, plăci umezite pot aluneca peste straturile subiacente, mai ales după-amiaza pe versanții cu orientare sudică și sud-vestică și cu pantă suficient de mare, declanșând avalanşe de topire ce pot izolat antrena și straturi de profunzime. Riscul este amplificat la supraîncărcări slabe și în zonele în care sub stratul umezit se găsește un pat de iarbă sau stâncă netedă.

 **b). în masivul Bucegi:**

**La altitudini mai mari de 1800 m: RISC ÎNSEMNAT (3)**

Stratul vechi de zăpadă este în ansamblu compactat și stabilizat, însă temperaturile ridicate și ploile din următoarele zile vor determina umezirea și îngreunarea puternică a stratului de zăpadă, atât la suprafață cât şi în profunzime. Plăci umezite pot aluneca peste straturile subiacente, mai ales pe versanții cu orientare sudică și sud-vestică și cu pantă suficient de mare, declanșând avalanşe de topire ce pot antrena și straturi de profunzime. Riscul este amplificat la supraîncărcări slabe și în zonele în care sub stratul umezit se găsește un pat de iarbă sau stâncă netedă.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC MODERAT (2)**

La suprafață întâlnim câțiva centimetri de zăpadă proaspătă, iar în profunzime stratul este compactat și stabilizat, cu mai multe cruste subțiri de gheață intercalate. Pe fondul temperaturilor ridicate din următoarele două zile stratul de zăpadă se va umezi atât la suprafață cât și în profunzime, iar în cursul zilei pe pantele înclinate, unde persistă acumulările de zăpadă, plăci umezite pot aluneca spontan peste straturile subiacente. Riscul crește la supraîncărcări, pe versanții cu orientare sudică și sud-vestică și în zonele în care stratul subiacent este format din iarbă sau rocă netedă.

**d). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC MODERAT (2)**

În partea superioară a stratului se găsesc până la 10 centimetri de zăpadă proaspătă, instabilă, iar în profunzime, stratul de zăpadă vechi este în ansamblu compactat și stabilizat, dar cu multe cruste subțiri de gheață intercalate. Pe fondul temperaturilor ridicate din următoarele două zile stratul de zăpadă se va umezi atât la suprafață cât și în profunzime, iar în cursul zilei pe pantele înclinate, unde persistă acumulările de zăpadă, plăci umezite pot aluneca spontan peste straturile subiacente. Riscul crește la supraîncărcări, pe versanții cu orientare sudică și sud-vestică și în zonele în care stratul subiacent este format din iarbă sau rocă netedă.

**NOTĂ: Între 1600-1800 m, izolat pe firul văilor sau pe alte pante înclinate cu zăpadă rămasă din depozitele vechi se mai pot declanșa curgeri sau avalanşe de topire. La altitudini de sub 1600 m stratul este discontinuu sau topit.**

 **Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Siret-Bacau informează că în data de 25.04.19, ora 08:19, s-a spart conducta OMV Petrom SA, în loc. Zemes, jud Bacău.** S-a izolat sursa, se repară spărtura, se ecologizează zona.Reprezentanţii SGA Bacău, GNM -SCJ Bacău, ISUJ Bacău şi OMV Petrom au constatat:

 - scăpări de produs petrolier (irizaţii pe o lungime de 100 m) în loc. Zemeş prin fisuri ale zidului de apărare betonat aflat pe malul drept al râului Tazlăul Sărat, dintr-o conductă care face parte dintr-un fascicul de 3 conducte îngropate la adâncimea de 1 m şi la 3 m de zidul de apărare betonat;

 - echipe ale OMV Petrom au intervenit prin oprirea pompării pe cele 3 conducte şi executarea de excavaţii pentru depistarea scurgerilor de produs petroliere (menţionăm că la această oră excavaţiile continuă);

 - au fost montate 6 baraje absorbante pe cursul râului Tazlăul Sărat, spre malul drept şi baraje pentru devierea curentului apei spre malul stâng pentru a stopa propagarea scăpărilor de produs petrolier în aval. Produsul petrolier este colectat cu ajutorul vidanjei şi cu găleţi în butoaie metalice urmând a fi transportat la depozitul Alboteşti. Pământul infestat cu produs petrolier va fi transportat după decopertare la staţia de Bioremediere Runcu;

 - nu a fost constatată mortalitate piscicolă şi nu a fost afectată vegetaţia pe maluri;

SC OMV Petrom SA va finaliza operaţiunile de intervenţie pănă la depistarea fisurii care a provocat scăpările de produs petrolier şi va monitoriza zona incidentului până la repornirea pompării.

**ABA Crişuri** informează despre **o posibilă poluare produsă în data de 25.04.2019, ora 22.20 pe cursul de apă Valea Peta, cu substanţe spumoase de culoare albă, în Municipiul Oradea, pe str. Calea Aradului, în zona podului Auchan**.

Echipa de intervenţie formată din Laborator de calitatea apei ABA Crişuri şi Inspecţia bazinală a Apei s-au deplasat la faţa locului pentru prelevare de probe de apă şi constatări.

S-au constatat prezenţa unor irizaţii în cantităţi reduse pe o distanţă de cca. 2km, au fost prelevate probe, stabilizat Ph-ul şi Oxigenul dizolvat. Vor fi analizaţi următorii indicatori: CCO Cr, substanţe extractibilie şi clorurile, rezultatul urmând a fi comunicat în următoarele zile.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 24.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM CJ Maramureş informează despre producerea unui incendiu de litieră care a afectat 1,4 ha, în Parcul Munţii Maramureşului, OS Vişeu, loc. Vişeu de Sus, jud Maramureş, izbucnit în data de 24.04.19, ora 11:30.** Se acţionează în continuare cu mijloace specifice de către lucrători silvici, Pompieri militari şi civili, cadre MAI şi cetăţeni pentru stingerea incendiului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.04.2019 - 25.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**